Paide Linnameeskond tugevdas kaitseliini 26-aastase Karl Mööliga, kes sõlmis Järvamaa esindusklubiga kahe aasta pikkuse lepingu.
Tänavust hooaega alustas Mööl Taani esiliigaklubis HB Køge, kus tegi kaasa kümnes mängus. Hooaja teise poole veetis Mööl Tallinna Kalevis, saades 18 mänguga kirja kaks väravat ja kuus väravasöötu. Kokku on Mööl Premium liigas mänginud koguni 246 kohtumist ja löönud 35 väravat.
"Ma olen nüüdseks mänginud välismaal, Eesti tippklubides ning klubides, kes soovivad saada ühel hetkel tippklubideks," rääkis Mööl pressiteate vahendusel. "Kõik need kogemused on olnud vinged ja ma olen kõiki neid eluetappe isemoodi nautinud. Nüüd olen ma lõplikult tagasi ning liitun Paide Linnameeskonnaga, sest mulle meeldib mõte olla osa tiimist, kellel on ambitsiooni hakata konkureerima Eesti tippudega. Tiimis olevad mängijad ning staff pole mulle võõrad ning paljudega ma olen varasemalt koos mänginud. Ma usun, et mind võetakse hästi vastu ja loodan, et leiame kiiresti ühise hingamise ning jõuame seatud eesmärkideni."
2012. aastal Omaani vastu koondisedebüüdi teinud Mööl on Eesti koondist esindanud 9 kohtumises, viimati tänavu jaanuaris maavõistlusmängus Rootsiga.
Mööl on Paide Linnameeskonna kolmandaks hooajaeelseks täienduseks – novembris liitusid meeskonnaga ründaja Alassana Jatta ja väravavaht Mait Toom.
Toimetaja: Anders Nõmm